FI Euroopan unionin virallinen lehti CE 84/180

(2004/C 84 E/0220)

KIRJALLINEN KYSYMYS P-0244/04

esittäjä(t): Joan Colom i Naval (PSE) komissiolle

(27. tammikuuta 2004)

Aihe: Espanjan kansallisten vesivarojen hallintasuunnitelma — veden kustannukset ja hinta

Espanjan kansallisten vesivarojen hallintasuunnitelmasta 5. heinäkuuta 2001 annettuun lakiin nro 10/2001 sisältyy arvio veden kustannuksista, joka on täysin erilainen kuin riippumattomissa tutkimuksissa, kuten Fundación Nueva Cultura del Aguan tutkimuksessa, jonka mukaan keskimääräiset kustannukset käyttäjille ovat 0,45 euroa vesikuutiometriltä, kun Espanjan kansallisten vesivarojen hallintasuunnitelman toteuttamiskelpoisuutta talouden ja ympäristön näkökulmasta puolustavan Espanjan hallituksen luvut osoittavat 0,205 euron kustannuksia.

Komissio on pyytänyt Espanjan hallitukselta lisätietoja Ebron juoksuttamisesta saatavan veden hinnasta ja kustannuksista, sillä Espanjan hallituksen ja muiden järjestöjen esittämissä taloudellisissa tutkimuksissa on ollut epätarkkuuksia ja eroja.

Katsooko komissio, että Espanjan hallitus on perustellut vakuuttavasti, että Ebrosta johdetun veden kuutiometrihinta on pienempi Murciassa tai Almeríassa — satojen kilometrien päässä ja useiden pumppausten jälkeen — kuin Barcelonassa? Pitääkö komissio oikeina Espanjan kansallisten vesivarojen hallintasuunnitelman talousarvioon sisältyviä hintoja ja kustannuksia vai merkitsevätkö ne piilotukea tiettyjen yhteisön alueiden tuotannolle tai elinkeinoille ja näin kilpailun vääristämistä?

Margot Wallströmin komission puolesta antama vastaus

(3. maaliskuuta 2004)

Mitä tulee ehdotuksen mukaan Ebron juoksuttamisesta saatavan veden arvioituun hintaan, komissio on tietoinen Espanjan hallituksen ja järjestöjen, kuten Foundation for a New Water Culturen, tekemien hinta-arvioiden eroista.

Komissio on lisäksi tietoinen siitä, että hinta, jonka yksityisten käyttäjien arvioidaan maksavan Barcelonassa, saattaa olla huomattavasti korkeampi kuin maanviljelijöille Almeriaan ja Murciaan toimitettavan veden hinta. Koko EU:ssa yksittäisten veden kuluttajien maksama hinta on perinteisesti huomattavasti korkeampi kuin maanviljelijöiden maksama hinta.

Yhteisön vesipolitiikasta annetun puitedirektiivin (yhteisön vesipolitiikan puitteista 23 päivänä lokakuuta 2000 annettu Euroopan parlamentin ja neuvoston direktiivi 2000/60/EY (1)) 9 artiklassa säädetään, että jäsenvaltioiden on noudatettava vesipalveluista aiheutuvien kustannusten kattamisen periaatetta, käytettävä hinnoitteluun liittyviä kannustimia edistämään veden tehokasta käyttöä ja saavutettava kohtuudenmukai-nen tasapaino jaettaessa kustannuksia erilaisten vedenkäyttäjien kesken. Hinnoittelujärjestelyistä päätettäessä jäsenvaltiot voivat kuitenkin ottaa huomioon sosiaaliset ja taloudelliset näkökohdat sekä maantieteelliset olot ja ilmasto-olot.

Joulukuussa 2003 komissio vastaanotti neljä erillistä, mutta toisiinsa liittyvää pyyntöä siitä, että yhteisön varoilla tuettaisiin Ebron juoksuttamiseen tarvittavan infrastruktuurin rakentamista. Komissio arvioi parhaillaan näitä pyyntöjä rakennerahastoihin ja koheesiorahastoihin sovellettavien sääntöjen ja menettelyjen valossa. Osa tästä arvioinnista sisältää arvion hankkeiden taloudellisesta ja rahoituksellisesta oikeutuksesta.

(1) EYVL L 327, 22.12.2000.